มันนี่ทูเดย์
ยอดสินเชื่อหมุนเวียน ธกส. 80% เป็นเกษตร
5 ม.ค. 2558

ยอดสินเชื่อหมุนเวียน ธกส. 80% เป็นเกษตร
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในปีบัญชี 2557 (เม.ย. 2557-มี.ค. 2558) ธนาคารคาดว่าจะมียอดจ่ายสินเชื่อหมุนเวียนระหว่างปีกว่า 5.35 แสนล้านบาท และกว่า 80% เป็นสินเชื่อภาคเกษตร โดยตั้งเป้าหมายปล่อยสินเชื่อใหม่เพิ่มขึ้นสุทธิ 1.08 แสนล้านบาท และตั้งเป้าเจาะลูกค้ารายใหม่ 1.5 แสนราย จากฐานลูกค้าเก่าและใหม่ที่คาดว่าจะได้ประโยชน์มากกว่า 5.7 ล้านครัวเรือน รวมทั้งตั้งเป้าปล่อยสินเชื่อเพื่อห่วงโซ่อุปทานที่เกี่ยวข้องกับการเกษตรต้นน้ำ กลางน้ำ ปลายน้ำ อีก 1.5 หมื่นล้านบาท สินเชื่อรายสถาบันกว่า 1.6 หมื่นล้านบาท แยกเป็น ปล่อยกู้สหกรณ์การเกษตรและกลุ่มเกษตรกร 6,000 ล้านบาท สหกรณ์นอกภาคเกษตร เช่น สหกรณ์ออมทรัพย์ 4,500 ล้านบาท ผู้ประกอบการนิติบุคคลปล่อยกู้สูงสุดต่อรายไม่เกิน 50 ล้านบาท และเกษตรกรที่ยกระดับเป็นผู้ประกอบการ ตั้งเป้าปล่อยกู้ 1,000 ล้านบาท
กสิกรไทยไม่เน้นสินเชื่อรายใหญ่ปีนี้
นายสุวัฒน์ เตชะวัฒนวรรณา ผู้ช่วยกรรมการผู้จัดการ ธนาคารกสิกรไทย เปิดเผยว่า กลยุทธ์ลูกค้าธุรกิจรายใหญ่ของธนาคารในปี 2558 ไม่เน้นสินเชื่อมากนัก เพราะลูกค้ารายใหญ่ทางเลือกค่อนข้างเยอะ แต่ธนาคารจะเน้นการดูแลให้คำแนะนำลูกค้าที่เหมาะสมกับสถานการณ์ และตอบโจทย์ทางธุรกิจ โดยมีเป้าหมายเป็นธนาคารหลักที่ลูกค้าไว้ใจใช้บริการอย่างต่อเนื่อง ขณะเดียวกันธนาคารเน้นประสิทธิภาพการให้บริการธุรกรรมการเงินหลัก (ทรานแซกชั่นแบงก์กิ้ง) เพื่ออำนวยความสะดวกแก่ลูกค้า และสร้างรายได้ค่าธรรมเนียมให้เติบโตต่อเนื่อง
สำหรับในภาคอสังหาริมทรัพย์ ธนาคารยังระมัดระวังการปล่อยสินเชื่ออยู่บ้าง เพราะยังไม่มีสัญญาณฟื้นตัวชัดเจน โดยธนาคารจะมุ่งให้บริการในฐานะที่ปรึกษาทางการเงินแก่ลูกค้ารายใหญ่ ที่ต้องการระดมทุนผ่านการออกกองทรัสต์เพื่อการลงทุนในอสังหาริมทรัพย์อย่างต่อเนื่อง รวมทั้งลูกค้าที่มีแผนขยายเครือข่ายธุรกิจข้ามประเทศ รองรับการเปิดประชาคมเศรษฐกิจอาเซียน (เออีซี)
ทั้งนี้ การปล่อยสินเชื่อลูกค้าธุรกิจขนาดใหญ่ ธนาคารตั้งเป้าการเติบโตไว้ที่ 4-6% โดยธุรกิจหลักที่จะมีความต้องการสินเชื่อมากในปี 2558 คือ อุตสาหกรรมก่อสร้าง  ส่วนอุตสาหกรรมยานยนต์คาดว่าความต้องการสินเชื่อจะกลับมาช่วงปลายไตรมาส 2 ถึงไตรมาส 3 เพราะครึ่งปีแรกยังต้องระวังความเสี่ยงที่ยังไม่หมดไปจากนโยบายคืนภาษีรถคันแรก ที่ทำให้ราคารถยนต์มือสองยังตกต่ำอยู่ แต่ผลจะค่อยๆ ลดลง และความต้องการสินเชื่อจะเริ่มกลับมาได้ชัดเจนช่วงครึ่งปีหลัง อีกทั้งการที่น้ำมันราคาถูกลงเป็นประโยชน์ ทำให้ลูกค้ารายย่อยมีกำลังซื้อมากขึ้น ดีลเลอร์จึงเริ่มต้องการสินเชื่อหมุนเวียนมากขึ้น